Cemût che al sucêt dispès, in Irlande dal Nord, cuant che a son i grups republicans a puartâ indenant atacs mortâi si à une largje cuvierzidure mediatiche, invezit cuant che a fâlu a son grups lealiscj la situazion e je biel che divierse. Al è ce che al è sucedût ai 24 di Mai a Cúil Rathain / Coleraine cuant che un trop di 40 personis al è jentrât tun cuartîr nazionalist cu la scuse di celebrâ la vitorie dai Rangers di Glasgow (scuadre scozese che e à cetancj tifôs framieç de comunitât unioniste nordirlandese, invezit inte comunitât nazionaliste irlandese si tife dispès pal Celtic di Glasgow). Il grup, armât di macis e vosant slogans pro UDA (Ulster Defence Association, la plui gruesse organizazion paramilitâr lealiste), al à agredît dutis lis personis che si cjatavin par strade. Un om (Kevin McDaid di 49 agns) al è stât pacât a muart e un altri (Damian Fleming di 46 agns) al è stât ferît in maniere une vore serie. Intal atac a son stadis feridis ancje altris personis, tra di lôr ancje une femine insinte. I responsabii dal atac a àn podût movisi cence che la polizie nordirlandese e intervignìs, cundut che e jere in alerte propit pe pussibilitât di atacs di cheste fate. Ancje par chest, duncje, la proteste che si à jevade de bande de comunitât nazionaliste e je stade inmò plui fuarte. “Nol è plui spazis pes scusis” al à dite il conseîr locâl dal Sinn Féin, Billy Leonard. “Denant di chest atac setari, e covente une condane clare e cence dubis de bande di ducj i rapresentants politics unioniscj”, al à zontât il vice prin ministri nordirlandês, Martin McGuinness, ancje lui dal Sinn Féin. A condanâ l’atac mortâl e je stade ancje une part de UDA: al è il câs de South East Antrim Brigade che e à fat savê che e je pronte par consegnâ lis armis che e à ancjemò in man.
Font: AP/RN, 28/05/09; The Guardian, 31/05/09
fur_Latn hrv_Latn